***NOVA ROMANTIKA, DEKADENCA, SIMBOLIZEM, IMPRESIONIZEM***

1. **DRUŽBENO- IN KULTURNOZGODOVINSKI OKVIR**

Proti koncu 19. stoletja je bil kapitalizem v polnem razmahu, močne države so si hotele razdeliti svet, kar je povzročilo izbruh vojne. To je bil čas številnih tehničnih izumov in iznajdb, razvoj je bil hiter. Številne spremembe so povzročile, da so se ljudje začeli množično seliti, in to s podeželja v mesta in iz revnejših v industrijsko razvitejše in bogatejše države.

1. **LITERARNE SMERI, PREDSTAVNIKI, LIRIKA, DRAMATIKA**

V književnosti so se pojavile nove smeri (nova romantika, dekadenca, simbolizem in tudi impresionizem). Te smeri so pogosto imenovane pod skupnim imenom fr. Fin de siècle oz. konec stoletja ali kar moderna. V Franciji se je začela že po letu 1850, drugod pa pozneje. Vsem smerem je skupno, da temeljijo na subjektivnosti in poudarjajo pomen čustev, domišljije in razpoloženja. Med seboj pa jih je včasih težko razlikovati.

Številni umetniki tega časa (realisti in naturalisti) so v ospredje postavljali predvsem idejo in zakone stvarnosti. Naloga umetnosti je bila po njihovem mnenju v tem, da čim bolj verodostojno posnema stvarnost in tako postaja podobna znanosti, saj skuša znanost iz sveta stvarnosti posneti njeno pravo resničnost.

Po letu 1850 so se pojavili umetniki, ki sta jih združevala odpor do stvarnosti in pojmovanje (razmišljanje), da poleg stvarnosti obstaja še neka pojavnost, ki ji zakoni stvarnosti ne morejo do živega in je nosilka pravega življenjskega bistva. Lepota navideznih svetov, domišljije in sanj jim je bila bliže kot vsakdanja in izpraznjena stvarnost. Ti umetniki so se sami poimenovali novi romantiki, dekadenti in simbolisti.

Predstavniki: Charles Baudelaire, Paul Verlaine, Oscar Wilde, Anton Pavlovič Čehov

1. **SMERI**
   * NOVA ROMANTIKA

Je literarna smer, ki obuja vrednote stare romantike (1800-1830 oz. romantika pri Slovencih 1830-1848), temelji na čustvih, išče snovi v mistiki[[1]](#footnote-1), poudarja lepoto pesnikove duše, posebne občutljivosti, in sicer ob pomoči bogatih podob, slogovnih učinkov in zvočne učinkovitosti.

* + DEKADENCA (iz fr. besede, ki pomeni propad)

Je smer, ki poudarja izjemne, bolestne, tudi perverzne poteze v pesniškem doživljanju sveta. Igra se z estetiko, izraža odpor proti ustaljenim vrednotam, sega celo po opolzkosti in skuša omamljati z besedami. Najpomembnejši dekadenčni motivi so motivi omame, spleena[[2]](#footnote-2), lepote, zavračanja narave in ustvarjanja navideznih in umetnih svetov. Eno izmed sredstev dekadenčne omame je tudi užitek ob osupljivem učinku, ki ga dekadenti dosegajo s svojo umetnostjo in ekstravagantnim življenjem v okviru sive meščanske družbe, do katere čutijo izjemen prezir.

* + SIMBOIZEM (iz gr. symbolon – simbol, znamenje, podoba)

Je literarna smer, ki hoče ob pomoči simbolov najti neko globljo resničnost, zateka se v mistiko (opomba 1) in spiritualnost[[3]](#footnote-3). Simbolisti so trdili, da je umetnost sama po sebi namen.

* + IMPRESIONIZEM (impressio – vtis)

Je slog, ki se je najprej uveljavil v Franciji v letih 1860-1890, uveljavljal pa je slikanje na prostem, svetlobo in barvne učinke. V književnosti je nastal med leti 1890-1915 kot upor zoper naturalizem in njegov fotografski objektivizem. Poudarja osebni vtis, ki je iz trenutka v trenutek drugačen. Prepoznamo ga po čustvenih in čutnih stanjih, razpoloženjih in vtisih. Za impresionistični slog so značilni nepopolni stavki, nedokončane povedi, pogosta sta zvočno slikanje in sinestezija[[4]](#footnote-4). Pojavlja se v poeziji in prozi, kjer zaznavamo razpoloženja v vseh možnih odtenkih (žalost, veselje, razočaranje,…).

Razlika med novo romantiko, dekadenco, simbolizmom in impresionizmom se kaže v različnem pojmovanju (razmišljanju) posameznika.

1. **ZVRSTI IN OBLIKE**
   * LIRIKA

Je najmočnejše zastopana, temelji na nasprotju med ideali in stvarnostjo. Najpogostejši so motivi čutne omame, praznote, smrti (skrajna čustvena oz. čutna stanja), pogoste so sanje, halucinacije (prividi). Običajno se prepletajo vse smeri, pogosta je impresionistična tehnika. Pesniki uporabljajo svobodni verz, poudarjajo zvočno plat besed, posegajo po simbolih, ki so pogosto nejasni.

Najpomembnejši liriki so: Baudelaire, Verlaine, Rimbaud, Wilde.

* + DRAMATIKA

Na odru prevladuje statičnost[[5]](#footnote-5). Motivi so sanjski, pravljični, zgodovinski, tudi vsakdanji. Pogosti so motivi hrepenenja. dekadenčne drame poudarjajo drugačnost, lepoto nevsakdanjega, pomen omame.

Pomembnejši predstavniki so: Wilde, Ibsen, Strindberg.

Epika je bila redka, temeljila je na fantastiki[[6]](#footnote-6) (O. Wilde: Slika Doriana Graya).

1. **ESTETICIZEM**

Je pojmovanje (razmišljanje), da umetnost in lepota nista samo nekaj avtonomnega[[7]](#footnote-7), ampak sta tudi nekaj vrednostno najvišjega in najpomembnejšega. Estetika grdega je motive iz sveta odurnega, popačenega in grdega uveljavila kot sestavino umetnosti.

1. **PESNIŠKE OBLIKE**

* Najznamenitejša oblika tega časa je bila **pesem v prozi**. To je besedilna vrsta kratkega obsega, napisana v bolj ali manj ritmizirani prozi, ki je po svojih osrednjih značilnostih izrazito lirska. Zanjo so značilne bogate retorične figure (okrasni pridevki, personifikacija oz. poosebitev, retorično vprašanje, metafora,…), zlasti metafore.
* V tem obdobju se je pojavil **svobodni verz** – verzi nimajo metrične sheme (niso napisani po neki shemi, ampak je slog pisanja prost), med seboj so primerljivi glede na odnos med verznim koncem in stavčnim koncem (konec verza je hkrati konec stavka. Verz se konča sredi stavka, stavek pa sredi verza).

1. **POMEN OBDOBJA**

Znova se je uveljavila subjektivnost, tokrat bolj zapleteno, z nejasnimi simboli in svobodnim verzom. Zato je bila ta književnost precej hermetična[[8]](#footnote-8), vendar pa je pomembno vplivala na sodobno književnost.

1. Mističen- čuden, mračen, razumu nedostopen [↑](#footnote-ref-1)
2. Spleen- muhavost, čudaštvo [↑](#footnote-ref-2)
3. Spiritualizem- metafizični (nadčuten, nadnaraven) filozofski nauk, ki trdi, da je svet v bistvu duhoven, materialni svet je le duhovna predstava [↑](#footnote-ref-3)
4. Sinestezija- občutek, zaznavanje barv ob določenem glasu [↑](#footnote-ref-4)
5. Statičen- mirujoč, negiben, uravnotežen, v mirovanju in ravnotežju [↑](#footnote-ref-5)
6. Fantastičen- sanjarski, namišljen, neresničen, obstoječ v domišljiji, neuresničljiv [↑](#footnote-ref-6)
7. Avtonomnost- samostojnost, neodvisnost [↑](#footnote-ref-7)
8. Hermetična- zaprta, skrivnostna, težko razumljiva [↑](#footnote-ref-8)